Document ID: 32005R0794

UREDBA KOMISIJE (ES) št. 794/2005
z dne 26. maja 2005
o spremembi Uredbe (ES) št. 1973/2004 o določitvi podrobnih pravil za izvajanje Uredbe Sveta (ES) št. 1782/2003 v zvezi s shemami podpor iz naslova IV in IVa navedene uredbe in glede uporabe zemljišč v prahi za proizvodnjo surovin
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1782/2003 z dne 29. septembra 2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete ter o spremembi uredb (EGS) št. 2019/93, (ES) št. 1452/2001, (ES) št. 1453/2001, (ES) št. 1454/2001, (ES) št. 1868/94, (ES) št. 1251/1999, (ES) št. 1254/1999, (ES) št. 1673/2000, (EGS) št. 2358/71 in (ES) št. 2529/2001 (1) ter zlasti členov 145(c) in 155,
ob upoštevanju naslednjega:
(1)
Člen 10 Uredbe Komisije (ES) št. 1973/2004 (2) določa prehodne ukrepe za sestavo seznama izbranih sort, ki so upravičene do posebne premije za kvaliteto za trdo pšenico v letu 2005. Glede na izkušnje je v nekaterih državah članicah upravičeno prehodne ukrepe iz odstavka 2 navedenega člena uporabiti tudi za leto 2006.
(2)
Drugi pododstavek člena 15(1) Uredbe (ES) št. 1973/2004 z odstopanjem od prvega pododstavka navedenega odstavka določa možnost, da države članice v sadovnjaku za oreške dovolijo prisotnost dreves, ki ne rodijo oreškov, če njihovo število ne presega 10 % najmanjšega števila dreves z oreški na hektar, kot določa odstavek 3 navedenega člena. Uporaba te določbe je bila podvržena različnim razlagam. Torej je primerno razjasniti obseg te določbe, pri čemer je treba upoštevati posebnosti sadovnjakov za gojenje oreškov v državah članicah in natančno določiti, da se navedena meja 10 % nanaša ali na najmanjše število dreves z oreški na hektar ali na število dreves z oreški, ki so dejansko posajeni v zadevnem sadovnjaku.
(3)
Uredbo (ES) št. 1973/2004 je zato treba ustrezno spremeniti.
(4)
Ker se Uredba (ES) št. 1973/2004 uporablja od 1. januarja 2005, je primerno, da se tudi sprememba uveljavi na isti datum.
(5)
Ukrepi, predvideni s to uredbo, so v skladu z mnenjem Upravljalnega odbora za neposredna plačila -
SPREJELA NASLEDNJO UREDBO:
Člen 1
Uredba (ES) št. 1973/2004 se spremeni:
1.
Členu 10 se doda odstavek:
„4. Države članice se lahko odločijo, da sestavijo seznam izbranih sort, ki so upravičene do premij za kakovost za trdo pšenico v letu 2006 skladno s postopkom iz odstavka 2, in sicer najpozneje do 1. oktobra 2005 za ozimne sorte, za jare sorte pa najpozneje do 31. decembra 2005.“
2.
Drugi pododstavek člena 15(1) se nadomesti z:
„Z odstopanjem od prvega pododstavka in ne glede na odstavek 4 lahko države članice v sadovnjaku dovolijo prisotnost dreves, ki ne rodijo oreškov, če njihovo število ne presega 10 % najmanjšega števila dreves, kot določa odstavek 3, ali števila dreves z oreški, ki so dejansko zasajeni na hektar sadovnjaka, o čemer odloča država članica. Države članice lahko dovolijo tudi prisotnost kostanjev, če se spoštuje število dovoljenih dreves iz odstavka 3.“
Člen 2
Ta uredba začne veljati na dan objave v Uradnem listu Evropske unije.
Člen 1(2) se uporablja od 1. januarja 2005.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. maja 2005

Labels: 17
6